L’Ermita de Sant Roc acull un concert de saxòfons amb Marcus Weiss com a protagonista d’excepció
2025-07-24

Amb la col·laboració de l’Ajuntament de Burjassot, des de la Regidoria de Cultura i Joventut, dirigida per Javier Naharros, l’Ermita de Sant Roc, acollirà diumenge que ve 6 d’octubre, a les 12.30 hores, un concert molt especial.

Es tracta d’un quartet de saxòfons entre els quals es trobarà el famós saxofonista suís i professor de la Hochschule für Musik de Basilea, Marcus Weiss, encarregat de liderar el quartet en un emocionant concert, on estarà acompanyat per Alejandro Oliván, actual professor assistent de la seua aula de saxofó; Carlos Tena, membre de la Banda Municipal de Castelló i el burjassoter i concertista internacional Pablo González.

Junts interpretaran música barroca de Johann Sebastian Bach, en un projecte musical innovador ideat i promogut per Weiss, “l’atrevit acostament des de la perspectiva moderna del saxòfon, l’inqüestionable impuls intel·lectual del mestre suís, així com el cos sonor que aquesta formació ofereix, promet una experiència auditiva única que transportarà al públic a la majestuositat del període barroc, a través d’una de les seues composicions més emblemàtiques, les Variacions Goldberg per a teclat”, han assenyalat els organitzadors del concert.

La combinació del mestratge de Weiss i la destresa dels altres músics, tots ells antics alumnes seus, garanteix una retrobament inoblidable a través de la grandiositat d’aquesta música que no s’ha de deixar passar. L’entrada és lliure i gratuïta fins a completar aforament.